CELEX: E2017P0001
Language: el
Date: 2017-01-11 00:00:00
Title: Προσφυγή που ασκήθηκε στις 11 Ιανουαρίου 2017 από την Konkurrenten.no AS κατά της Εποπτεύουσας Αρχής της ΕΖΕΣ (Υπόθεση E-1/17)

9.3.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 73/23
            
         Προσφυγή που ασκήθηκε στις 11 Ιανουαρίου 2017 από την Konkurrenten.no AS κατά της Εποπτεύουσας Αρχής της ΕΖΕΣ
   (Υπόθεση E-1/17)
   (2017/C 73/13)
   Στις 11 Ιανουαρίου 2017 η Konkurrenten.no AS εκπροσωπούμενη από τον δικηγόρο κ. Jon Midthjell, Advokatfirmaet Midthjell AS, Grev Wedels plass 5, NO-0151 Όσλο, Νορβηγία, άσκησε προσφυγή κατά της Εποπτεύουσας Αρχής της ΕΖΕΣ (ΕΑΕ) ενώπιον του Δικαστηρίου της ΕΖΕΣ.
   Η προσφεύγουσα ζητεί από το Δικαστήριο της ΕΖΕΣ:
   
               1.
            
            
               να ακυρώσει την απόφαση αριθ. 179/15/COL της ΕΑΕ, της 7ης Μαΐου 2015· και
            
         
               2.
            
            
               να διατάξει τον καθ’ ου και τους τυχόν παρεμβαίνοντες να καταβάλουν τα δικαστικά έξοδα.
            
         Νομικά και πραγματικά περιστατικά και νομική θεμελίωση:
   
               —
            
            
               Η προσφεύγουσα, Konkurrenten.no AS, είναι ιδιωτική επιχείρηση που δραστηριοποιείται στην αγορά λεωφορείων εξπρές που συνδέουν τις κεντρικές και νότιες περιφέρειες της Νορβηγίας.
            
         
               —
            
            
               Στις 23 Μαρτίου 2011 η Konkurrenten υπέβαλε καταγγελία κατά της Νορβηγίας που συνδύαζε αφενός, κρατικές ενισχύσεις και, αφετέρου, δημόσιες συμβάσεις, η οποία οδήγησε στην κίνηση δύο ξεχωριστών ερευνών από την Εποπτεύουσα Αρχή της ΕΖΕΣ: μία σε θέματα δημόσιων συμβάσεων (υποθέσεις ΕΑΕ αριθ. 69548 και 69656) και μία σε θέματα κρατικών ενισχύσεων (υποθέσεις ΕΑΕ αριθ. 69694 και 73321).
            
         
               —
            
            
               Το μέρος της καταγγελίας που αφορούσε τις δημόσιες συμβάσεις οδήγησε στη διατύπωση από την Εποπτεύουσα Αρχή της ΕΖΕΣ αιτιολογημένης γνώμης κατά της Νορβηγίας στις 27 Ιουνίου 2012.
            
         
               —
            
            
               Το μέρος της καταγγελίας που αφορούσε τις κρατικές ενισχύσεις οδήγησε στην προσβαλλόμενη απόφαση, αριθ. 179/15/COL, της 7ης Μαΐου 2015.
            
         
               —
            
            
               Στις 7 Ιουλίου 2015, σύμφωνα με το άρθρο 5 της προσβαλλομένης απόφασης, οι νορβηγικές αρχές γνωστοποίησαν στην Εποπτεύουσα Αρχή της ΕΖΕΣ, με επιστολή, ότι το συνολικό ποσό της παράνομης ενίσχυσης που χορηγήθηκε στη Nettbuss, ανταγωνίστρια εταιρεία της προσφεύγουσας, ήταν 99 453 890 ΝΟΚ.
            
         
               —
            
            
               Στις 7 Σεπτεμβρίου 2015, η προθεσμία, σύμφωνα με το άρθρο 4 της προσβαλλόμενης απόφασης, για την ανάκτηση από τη Νορβηγία της παράνομης ενίσχυσης, έληξε χωρίς να πραγματοποιηθεί η ανάκτηση.
            
         
               —
            
            
               Η Nettbuss αρνήθηκε να ικανοποιήσει την απαίτηση ανάκτησης, και η διαμάχη για την ανάκτηση οδήγησε τις νορβηγικές αρχές να ζητήσουν από την ΕΑΕ διευκρίνιση ως προς την προσβαλλόμενη απόφαση με επιστολή τους στις 6 Οκτωβρίου 2015. Με την από 26ης Οκτωβρίου 2015 απάντησή της, η Εποπτεύουσα Αρχή της ΕΖΕΣ εξήγησε ότι δεν συμφωνεί με την ερμηνεία που έδωσαν οι νορβηγικές αρχές και τάχθηκε υπέρ της Nettbuss.
            
         
               —
            
            
               Σε επόμενη επιστολή προς την Εποπτεύουσα Αρχή της ΕΖΕΣ, στις 12 Νοεμβρίου 2015, οι νορβηγικές αρχές επισήμαναν ότι, ως αποτέλεσμα της ερμηνείας της Εποπτεύουσας Αρχής της ΕΖΕΣ επί της προσβαλλομένης απόφασης, το ποσό της απαίτησης ανάκτησης θα έπρεπε να μειωθεί σημαντικά.
            
         
               —
            
            
               Στις 8 Σεπτεμβρίου 2016, η κομητεία Aust-Agder και η Nettbuss συνήψαν συμφωνία διακανονισμού με την οποία η Nettbuss συμφώνησε να επιστρέψει ποσό ύψους 5 000 000 ΝΟΚ.
            
         
               —
            
            
               Η προσφεύγουσα διαφωνεί με την ερμηνεία της Εποπτεύουσας Αρχής της ΕΖΕΣ και φρονεί ότι η προσβαλλόμενη απόφαση άφησε ανέπαφες σχεδόν στο σύνολό τους τις κρατικές ενισχύσεις που έλαβε η Nettbuss από την κομητεία Aust-Agder, επί δεκαετή χρονική περίοδο από το 2004 έως το 2014.